বিমানবন্দরে যাত্রী সেবার মানোন্নয়নে বেবিচকের বিশেষ প্রশিক্ষণ কোর্স শুরু
হযরত শাহজালাল বিমানবন্দরসহ দেশের সব আন্তর্জাতিক বিমানবন্দরে যাত্রী সেবার মানোন্নয়ন ও আন্তর্জাতিক মানের সেবা প্রদান নিশ্চিত করতে বিশেষ প্রশিক্ষনের আয়োজন করেছে বেসামরিক বিমান চলাচল কতৃপক্ষ (বেবিচক)। 







এ লক্ষ্যে বুধবার বিমানবন্দরের কর্মরত বিভিন্ন সেবা প্রদানকারী সংস্থার সদস্যদের জন্য পেসেঞ্জার সার্ভিস এন্ড ফ্যাসেলিটিজ ইন সিভিল এভিয়েশন নামে একটি কোর্সের প্রবর্তন করা হয়। সিভিল এভিয়েশন একাডেমির সম্মেলন কক্ষে দুই দিনব্যপি অনুষ্ঠিত এ কোর্সের উদ্বোধন করেন বেবিচকের চেয়ারম্যান এয়ার ভাইস মার্শাল মো. মফিদুর রহমান। 




এসময় উপস্থিত ছিলেন, সিভিল এভিয়েশন একাডেমির পরিচালক প্রশান্ত কুমার চক্রবর্তী, হযরত শাহজালাল আন্তর্জাতিক বিমানবন্দরের নির্বাহী পরিচালক গ্রুপ ক্যাপ্টেন মোহাম্মদ কামরুল ইসলাম। 
অনুষ্ঠানে বক্তারা বলেন, বিমানবন্দরে কর্মরত ৫৬টি সংস্থার ১৫শ সদস্য এই কোর্স থেকে উপকৃত হবেন। পর্যায়ক্রমে ধারাবাহিকভাবে সবার জন্য এই কোর্সটি পরিচালনা করা হবে। 
তারা বলেন, আন্তর্জাতিক বেসামরিক বিমান সংস্থা আইকাও প্রণীত মানদণ্ড অনুসারে কোর্সটি সম্পাদিত হলে বিমানবন্দরের যাত্রী সেবায় আমূল পরিবর্তন ঘটবে।
বেবিচকের চেয়ারম্যান মফিদুর রহমান বলেন, জাতীয় শুদ্ধাচার কৌশল বাস্তবায়নের অংশ হিসেবে এবং বিমানবন্দরসমূহের দীর্ঘ দিনের যাত্রী হয়রানির প্রতিকারকল্পে এই কোর্স গুরুত্বপূর্ণ ভূমিকা পালন করবে। বাংলাদেশের সকল বিমানবন্দরে কর্মরত প্রতিটি সংস্থার সদস্যদের জন্য এই কোর্স পরিচালনা বাধ্যতামূলক করা হয়েছে। বেবিচক অগ্রাধিকার ভিত্তিতে বিমানবন্দরের যাত্রীদের  যাত্রা নিরাপদ, আনন্দময় ও নির্বিঘ্নে করতে এই কোর্স সম্পন্ন করবে। এছাড়া বিমানবন্দরের আন্তর্জাতিক মান নিশ্চিত করতেও এই কোর্স কাজে লাগবে। 
শাহজালালে বর্তমানে ২৪ টি সরকারি প্রতিষ্ঠান ও ৩২ টি বিমান সংস্থায় অসংখ্য জনবল কর্মরত রয়েছে। উদ্বোধনী কোর্সটিতে শাহজালালে কর্মরত কাস্টমস, ইমিগ্রেশন, এপিবিএন, বিমানবন্দর স্বাস্থ্য, জাতীয় গোয়েন্দা নিরাপত্তা সংস্থা, এভসেক, বাংলাদেশ বিমানসহ বিদেশী বিমান সংস্থার মোট ৩০ জনকর্মকর্তা অংশগ্রহণ করবেন।

হযরত শাহজালাল বিমানবন্দরসহ দেশের সব আন্তর্জাতিক বিমানবন্দরে যাত্রী সেবার মানোন্নয়ন ও আন্তর্জাতিক মানের সেবা প্রদান নিশ্চিত করতে বিশেষ প্রশিক্ষনের আয়োজন করেছে বেসামরিক বিমান চলাচল কতৃপক্ষ (বেবিচক)।